32000R0908
L 105/15
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 908/2000 НА КОМИСИЯТА
от 2 май 2000 година
за установяване на подробни правила за изчисляване на помощта, предоставяна от държавите-членки на организации на производители в сектор рибарство и аквакултури
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 2792/1999 на Съвета от 17 декември 1999 г. за установяването на подробни правила и разпоредби относно структурната помощ на Общността за сектор рибарство (1) и по-специално член 15, параграф 4 от него,
като има предвид, че:
(1)
Член 15, параграф 1 от Регламент (ЕО) № 2792/1999 определя общите условия за предоставянето и финансиране от държавите-членки на помощи на официално признати по силата на член 4 организации на производители, а когато е подходящо, и на специално признати организации на производители по силата на член 7а от Регламент (ЕИО) № 3759/92 на Съвета от 17 декември 1992 г. за общата организация на пазара на рибни продукти и продукти от аквакултури (2), последно изменен с Регламент (ЕО) № 3318/94 (3).
(2)
За да се гарантира тези помощи да бъдат предоставяни и финансирани при напълно еднакви условия, следва да се установят подробни правила за изчисляване стойността на продукцията, предложена на пазара от организации на производители и на административните разходи на такива организации, като тези изчисления следва да се извършват въз основа на приложени счетоводни документи. Предвид трудностите по набавянето на такива документи в някои случаи, като алтернатива следва да съществува метод за прилагане на фиксирана сума.
(3)
Помощта, за която една асоциация на организации на производители може да кандидатства, следва да бъде ограничена до една максимална обща стойност, като се има предвид, че всяка една от организациите-членки може да кандидатства за помощ за учредяване и функциониране.
(4)
Следва да се установят подробни правила за определяне на разходите, свързани с въвеждането от една организация на производители на план за подобряване на качеството.
(5)
Следва да се установят подробни правила, регламентиращи възстановяването от Общността на изразходвани средства за помощи, предоставени безвъзмездно от държавите-членки преди 1 януари 2000 г., за които не е предвидено възстановяване с решение на Комисията преди тази дата.
(6)
Предвидените с настоящия регламент мерки са в съответствие със становището на Управителния комитет по рибарство и аквакултури,
ПРИЕ НАСТОЯЩИЯ РЕГЛАМЕНТ:
Член 1
Настоящият регламент определя подробни правила за предоставянето на помощ на организации на производители от сектор рибарство и аквакултури по силата на член 15, параграф 1, букви а) и б) от Регламент (ЕО) № 2792/1999.
Член 2
1. Членовете, производството на които може да бъде взето под внимание при прилагането на член 15, параграф 1, буква а) от Регламент (ЕО) № 2792/1999, следва да бъдат:
a)
производители, които са членували в организацията, когато тя е получила официално признаване и са останали нейни членове до годината, за която се кандидатства за помощта;
б)
производители, които са станали членове на организацията след нейното официално признаване и са членували в нея през последните девет месеца на годината, за която се кандидатства за помощта.
2. Асоциация на организации на производители може да получи помощ по член 15, параграф 1, буква а) от Регламент (ЕО) № 2792/1999 в размер на максимум 180 000 EUR.
Член 3
1. За изчисляване на помощта, предвидена по член 15, параграф 1, буква а), i) от Регламент (ЕО) № 2792/1999, стойността на пуснатата на пазара продукция на организацията на производители следва да се определи въз основа на един фиксиран размер за всяка отделна година, като се умножи за всеки отделен продукт, обхванат от организацията:
a)
претеглената средна продукция, изразена в 100 kg нето тегло, която е пусната на пазара от членовете на организацията през трите календарни години, предхождащи периода, за който се кандидатства за помощ,
по
б)
средната производствена цена, получена от тези производители през същия период, изчислена на 100 kg нето тегло.
2. За да се изчисли средното производство, посочено в параграф 1, буква а), следва да се определи производството, търгувано от членовете през всяка една от трите години, посочени в същия параграф:
a)
като за база се ползват наличните съпътстващи търговски и счетоводни документи
или, ако това е невъзможно,
б)
посредством фиксирана от компетентните органи на държавата-членка установена стойност, определена на базата на предварително регламентирани параметри в зависимост от видовете производство, които се обхващат.
3. За изчисляване на средната цена, посочена в параграф 1, буква б) компетентните служби на държавата-членка следва да определят получената от производителите през всяка от горепосочените три години средна цена, като това се извърши:
a)
въз основа на наличните съпътстващи търговски и счетоводни документи
или, ако това е невъзможно,
б)
посредством изчисляване на средната годишна цена на всеки продукт на основния пазар в зоната на дейност на въпросната организация на производители.
Член 4
1. Административните разходи по смисъла на член 15, параграф 1, буква а), ii) от Регламент (ЕО) № 2792/1999 са действително направените от организацията на производители разходи по създаването и функционирането ѝ, попадащи под следните категории:
a)
разходи, свързани с подготвителната работа по учредяването на организацията и изготвянето или изменението на учредителния акт и устава ѝ;
б)
разходи по проверката за съвместимост с правилата, посочени в член 4, параграф 1 от Регламент (ЕИО) № 3759/92;
в)
разходи за персонал (възнаграждения и заплати, разходи за обучение, разходи, свързани със социалното осигуряване и разходи за командировки) и такси за технически услуги и консултации;
г)
разходи за кореспонденция и телекомуникации;
д)
разходи за офис оборудване и амортизации или разходи за лизинг на такъв вид оборудване;
е)
разходи за наличните превозни средства, на разположение на персонала на организацията;
ж)
разходи за наем или, в случай на покупка, за начислени лихви, които са били действително заплатени, както и други разходи и такси, произтекли от обитаването на помещенията, използвани за административното функциониране на организацията на производители;
з)
разходи по застраховки, свързани с транспорт на персонала и административни сгради и съдържащото се в тях оборудване.
2. Организацията на производители може по свой избор да разпредели тези разходи по годините, през които е предоставена помощта.
3. Стойността на административните разходи, определени в параграф 1, трябва да бъде определена на основата на подкрепящи търговски и счетоводни документи.
Член 5
1. Разходите, посочени в член 15, параграф 1, буква б) от Регламент (ЕО) № 2792/1999 са действително платените от организацията на производители разходи по изготвянето и изпълнението на плана за подобряване на качеството, одобрен по силата на член 7а от Регламент (ЕИО) № 3759/92, попадащи под следните категории:
a)
разходи във връзка с предварителните проучвания, изготвянето и изменението на плана;
б)
разходи, посочени в член 4, параграф 1, букви в), г) и д) от настоящия регламент;
в)
разходи по мерки за информиране на членовете за техническите средства и умения за подобряване на качеството;
г)
разходи по създаването и въвеждането на система за проверка спазването на мерките, възприети от организацията за прилагането на плана за подобряване на качеството.
2. Организацията на производители може по свой избор да разпредели тези разходи за годините, през които е предоставена помощта.
3. Стойността на административните разходи, определена в параграф 1, следва да бъде определена въз основа на подкрепящи търговски и счетоводни документи, ясно показващи, че разходите се отнасят за изпълнението на плана.
Член 6
Считано от 1 януари 2000 г. се отменят, както следва:
-
Регламенти (ЕИО) № 1452/83 (4), (ЕИО) № 671/84 (5) и (ЕО) № 2374/96 (6);
-
второто тире от член 1 и членове 6 и 7 от Регламент (ЕО) № 2636/95 (7);
Въпреки това, отменените разпоредби продължават да се прилагат за помощи, които държавите-членки са предоставили със свое решение преди 1 януари 2000 г. въз основа на членове 7 и 7б от Регламент (ЕИО) № 3759/92.
В случаите на помощи, предвидени в параграф втори от настоящия член, при които заявлението за плащане на вноската на Общността не е било прието с решение на Комисията преди 1 януари 2000 г., възстановяването на направените плащания се осъществява в контекста на програмирането на структурните фондове за съответната държава-членка за периода 2000-2006 година.
Член 7
Настоящият регламент влиза в сила в деня на публикуването му в Официалeн вестник на Европейските общности.
Прилага се от 1 януари 2000 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 2 май 2000 година.